CELEX: 32021R2205
Language: el
Date: 2021-12-13 00:00:00
Title: Εκτελεστικός κανονισμός (ΕΕ) 2021/2205 της Επιτροπής της 13ης Δεκεμβρίου 2021 για την τροποποίηση του κανονισμού (ΕΚ) αριθ. 847/2006 όσον αφορά τον όγκο ορισμένων παρασκευασμάτων ή κονσερβών ψαριών καταγωγής Ταϊλάνδης που μπορεί να εισαχθεί στο πλαίσιο της δασμολογικής ποσόστωσης 09.0706

14.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 446/38
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2205 ΤΗΣ ΕΠΙΤΡΟΠΗΣ
         της 13ης Δεκεμβρίου 2021
         για την τροποποίηση του κανονισμού (ΕΚ) αριθ. 847/2006 όσον αφορά τον όγκο ορισμένων παρασκευασμάτων ή κονσερβών ψαριών καταγωγής Ταϊλάνδης που μπορεί να εισαχθεί στο πλαίσιο της δασμολογικής ποσόστωσης 09.0706
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2006/324/ΕΚ του Συμβουλίου, της 27ης Φεβρουαρίου 2006, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Ταϊλάνδης στο πλαίσιο των άρθρων XXIV:6 και ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση (1), και ιδίως το άρθρο 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 847/2006 της Επιτροπής (2) καθορίζει τον τρόπο διαχείρισης κοινοτικών δασμολογικών ποσοστώσεων για ορισμένα παρασκευάσματα ή κονσέρβες ψαριών. Η συμφωνία μεταξύ της Ευρωπαϊκής Ένωσης και του Βασιλείου της Ταϊλάνδης δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων για όλες τις δασμολογικές ποσοστώσεις που περιλαμβάνονται στον πίνακα CLXXV της ΕΕ, ως συνέπεια της αποχώρησης του Ηνωμένου Βασιλείου από την Ευρωπαϊκή Ένωση (3), καθορίζει την ποσότητα ορισμένων δασμολογικών ποσοστώσεων της Ένωσης όσον αφορά τους όγκους των προϊόντων που πρόκειται να εισαχθούν από την Ταϊλάνδη. Η συμφωνία άρχισε να ισχύει στις 20 Ιουλίου 2021.
                  
               
                     (2)
                  
                  
                     Η ποσότητα ορισμένων δασμολογικών ποσοστώσεων της Ένωσης που προβλέπεται στην εν λόγω συμφωνία όσον αφορά τον όγκο ορισμένων παρασκευασμάτων ή κονσερβών ψαριών θα πρέπει να αποτυπωθεί στον κανονισμό (ΕΚ) αριθ. 847/2006.
                  
               
                     (3)
                  
                  
                     Επομένως, ο κανονισμός (ΕΚ) αριθ. 847/2006 θα πρέπει να τροποποιηθεί αναλόγως.
                  
               
                     (4)
                  
                  
                     Λόγω της επείγουσας ανάγκης εφαρμογής της συμφωνίας, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Δεδομένου ότι οι τροποποιήσεις που εισάγονται με τον παρόντα κανονισμό αφορούν την τρέχουσα περίοδο δασμολογικής ποσόστωσης κατά την ημερομηνία έναρξης ισχύος του, είναι αναγκαίο να θεσπιστούν μεταβατικές διατάξεις για την εν λόγω περίοδο.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κανονισμού (ΕΚ) αριθ. 847/2006
            Ο κανονισμός (ΕΚ) αριθ. 847/2006 τροποποιείται ως εξής:
            
                        1)
                     
                     
                        στο άρθρο 1, η παράγραφος 2 αντικαθίσταται από το ακόλουθο κείμενο:
                        
                           «2.   Ετήσια δασμολογική ποσόστωση 1 054 τόνων με απαλλαγή από δασμούς ανοίγεται για τις ενωσιακές εισαγωγές παρασκευασμάτων ή κονσερβών σαρδελών, παλαμίδων ρικιών, σκουμπριών των ειδών Scomber scombrus και Scomber japonicus και ψαριών των ειδών Orcynopsis unicolor, εκτός από τα ολόκληρα ψάρια ή τα ψάρια σε τεμάχια, που υπάγονται στον κωδικό ΣΟ 1604 20 50.»·
                        
                     
                  
                        2)
                     
                     
                        στο άρθρο 2, η παράγραφος 2 αντικαθίσταται από το ακόλουθο κείμενο:
                        
                           «2.   Από τη δασμολογική ποσόστωση 1 054 τόνων που προβλέπεται στο άρθρο 1 παράγραφος 2, 423 τόνοι κατανέμονται, με αύξοντα αριθμό 09.0706, στις εισαγωγές καταγωγής Ταϊλάνδης, ενώ το εναπομένον τμήμα της ποσόστωσης, ήτοι 631 τόνοι, με αύξοντα αριθμό 09.0707, κατανέμεται στις εισαγωγές καταγωγής όλων των τρίτων χωρών εκτός από το Ηνωμένο Βασίλειο.».
                        
                     
                  
         
            Άρθρο 2
            Μεταβατικές διατάξεις για την τρέχουσα περίοδο δασμολογικής ποσόστωσης
            
               1.   Ο διαθέσιμος όγκος για το υπόλοιπο της τρέχουσας περιόδου δασμολογικής ποσόστωσης κατά την ημερομηνία έναρξης ισχύος του παρόντος κανονισμού είναι η διαφορά μεταξύ του όγκου της ποσόστωσης όπως τροποποιείται με τον παρόντα κανονισμό και του όγκου της ποσόστωσης που είχε ήδη κατανεμηθεί πριν από την ημερομηνία έναρξης ισχύος του παρόντος κανονισμού.
            
            
               2.   Εάν, κατά την έναρξη ισχύος του παρόντος κανονισμού, η ποσόστωση που ίσχυε στις 13 Δεκεμβρίου 2021 είχε εξαντληθεί, ο νέος διαθέσιμος όγκος της ποσόστωσης κατανέμεται στις επιχειρήσεις σύμφωνα με τη χρονολογική σειρά των ημερομηνιών αποδοχής των τελωνειακών διασαφήσεών τους για θέση σε ελεύθερη κυκλοφορία. Στις επιχειρήσεις που εισήγαγαν τα εμπορεύματά τους κατά την τρέχουσα περίοδο δασμολογικής ποσόστωσης, πριν όμως από την έναρξη ισχύος του παρόντος κανονισμού, χωρίς να εφαρμοστεί η δασμολογική ποσόστωση, επιστρέφεται η διαφορά με τους ήδη καταβληθέντες δασμούς, κατόπιν αιτήματός τους και στον βαθμό που το επιτρέπει το υπόλοιπο της δασμολογικής ποσόστωσης.
            
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 120 της 5.5.2006, σ. 17.
         
            (2)  Κανονισμός (ΕΚ) αριθ. 847/2006 της Επιτροπής, της 8ης Ιουνίου 2006, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα παρασκευάσματα ή κονσέρβες ψαριών (ΕΕ L 156 της 9.6.2006, σ. 8).
         
            (3)  ΕΕ L 274 της 30.7.2021, σ. 57.